钦定古今图书集成/明伦汇编/氏族典/第466卷 > 《廖用贤尚友录》 > 卫青
## 钦定古今图书集成/明伦汇编/氏族典/第466卷 > 《廖用贤尚友录》 > 卫青

按《汉书卫青传》，青字仲卿，父郑季，河东平阳人，以县
吏给事侯家。平阳侯曹寿尚武帝姊阳信长公主，季
与主家僮卫媪通，生青。青同母兄卫长君及姊子夫。
子夫自平阳公主家得幸武帝，故青冒姓卫氏。卫媪
长女君孺，次女少儿，次子夫子夫，男弟步广，皆冒卫
氏。青为候家人，少时归其父，使牧羊一钳徒相青曰：
“贵人也，官至封侯。”青笑曰：“人奴得无笞骂足矣。”壮为
侯家骑。子夫得入宫幸，召青为建章监侍中，子夫为
夫人，青为大中大夫。元光六年，拜车骑将军，击匈奴
有功，赐爵关内侯。卫夫人为皇后，青封长平侯。元朔
五年，令将三万骑出高阙，得右贤裨王十馀人。天子
使使即军中拜青为大将军，封子三人，皆侯。青仁喜，
士退让，以和柔自媚于上。元封五年薨，谥“烈侯。”青尚
平阳主。凡七出击匈奴，以大司马薨。